ANEXA 3

**JUDEȚUL ARGEȘ REGIA DE ADMINISTRARE A DOMENIULUI**

**PUBLIC ŞI PRIVAT AL JUDEŢULUI ARGEȘ R.A.**

**CONTRACT DE ADMINISTRARE**

I. **Părţile contractante :**

I.1. **Județul Argeș prin Consiliul Județean Argeș,** cu sediul în Municipiul Pitesti, Piața Vasile Milea, Nr.1, Judetul Argeș, Cod Fiscal: 4229512, reprezentat prin ....., Președinte, în calitate de **proprietar**,

și

**I.2 Regia de Administrare a Domeniului Public şi Privat al Judeţului Argeș R.A.,** cu sediul în Municipiul Pitesti, piaţa Vasile Milea nr. 1, reprezentată prin ....... – Director General, în calitate de **administrator,**

În temeiul art. 108 lit. a, art. 173 alin. 1, lit. c și alin. 4, art. 290, 298, 299, 300, 301 precum şi al art. 362 alin. 1 și 3 din Ordonanța de Urgență nr. 57 din 03 iulie 2019 privind Codul Administrativ, al art. 866, 867, 868, 869, 870 din Legea nr. 287/2009 privind Codul Civil, republicată, modificată și completată și al Hotărârii Consiliului Județean Argeș nr.\_\_\_\_\_/\_\_\_\_\_\_\_\_, părțile au convenit la încheierea prezentului contract de administrare.

**II. Obiectul contractului:**

Obiectul prezentului contract îl constituie darea în administrare Regiei de Administrare a Domeniului Public şi Privat al Judeţului Argeş a bunurilor imobile – terenuri şi construcţii aflate în domeniul public şi privat al Judeţului Argeş specificate în Anexa nr. 1, precum şi a bunurilor mobile specificate în Anexa nr. 2 la Hotărârea Consiliului Județean Argeș nr. ..............., în vederea desfăşurării activităţilor de administrare a domeniului public şi privat al Judeţului Argeş,în conformitate cu obligaţiile asumate prin prezentul contract.

În condiţiile respectării dreptului de proprietate, bunurile vor fi administrate într-un sistem unitar, în sensul exploatării lor conform destinaţiei.

Predarea şi primirea bunurilor menţionate în Anexele 1 şi 2se va face prin proces verbal de predare-primire care va constitui Anexa 3 la prezentul contract.

Bunurile ce fac obiectul prezentului contract de administrare rămân înregistrate în evidenţele contabile ale Judeţului Argeş.

**III. Durata contractului :**

1. Prezentul contract de administrare se încheie pe o perioadă de **1 an** cu începere de la data semnarii si înregistrării la sediul partilor contractante.

2. La expirarea termenului, contractul poate fi prelungit cu acordul părtilor prin act adiţional, pentru o perioadă stabilită de comun acord.

IV. Preţul contractului

1. Preţul convenit, în funcţie de activităţile de administrare prestate în regie proprie sau prin contracte încheiate cu terţii – astfel cum sunt prevăzute în Anexa 4 - Nomenclatorul activităţilor de administrare, exploatare, întreţinere şi reparaţii curente şi în Anexa 5 - Structura activităţilor de administrare, plătibil administratorului de către proprietar, va fi efectuat în baza facturilor şi a documentelor justificative (proces verbal de recepţie, copie după documentele încheiate între R.A.D.P.P. Argeş şi terţe persoane, alte documente justificative) solicitate de proprietar şi conform procedurilor de lucru aprobate.
2. Situaţia de lucrări se consideră acceptată numai după însuşirea de către Comisia de verificare din cadrul Consiliului Judeţean Argeş – Serviciul Monitorizare Lucrări Publice şi Guvernanţă Corporativă.
3. Facturarea se face după însuşirea situaţiilor de lucrări confirmate de responsabilul tehnic (diriginte de şantier sau după caz) şi însuşite de către Comisia de verificare a execuţiei investiţiilor şi lucrărilor de reparaţii, întreţinere a Consiliului Judeţean Argeş.
4. Documentele de plată vor fi înaintate de către R.A.D.P.P. Argeş R.A. în primele 7 zile ale lunii curente pentru luna anterioară, iar în următoarele 7 zile acestea vor fi supuse verificării şi cu deplasare în teren pentru a se constata concordanţa între scriptic şi faptic.
5. După verificare vor fi propuse spre facturare sau returnare pentru revizuire, după caz.
6. Plata preţului contractului se va face în termen de 15 zile de la acceptarea facturilor de către proprietar.

**V. Drepturile și obligațiile părților:**

**V.1. Drepturile proprietarului:**

1. Să urmărească îndeplinirea obligaţiilor asumate de către administrator prin prezentul contract;
2. Să inspecteze bunurile administrate, să verifice stadiul de realizare a lucrărilor specifice, precum şi modul în care este satisfăcut interesul public.
3. Să pretindă despăgubiri pentru pagubele suferite ca urmare a neîndeplinirii sau îndeplinirii necorespunzătoare a obligațiilor de către administrator, ori din culpa dovedită și exclusivă a acestuia;
4. Să pretindă administratorului să asigure funcționalitatea bunurilor date în administrare, corespunzător activităților desfășurate.
5. Proprietarul are dreptul să modifice în mod unilateral partea reglementară a contractului de administrare din motive excepţionale legate de interesul national sau local.

**V.2. Drepturile administratorului:**

1. Să folosească şi să dispună de bunurile date în administrare în condiţiile stabilite de lege şi, dacă e cazul, de actul de constituire;
2. Să efectueze formalităţile necesare cu privire la închiriere, în limitele actului de dare în administrare şi cu respectarea legislaţiei aplicabile;
3. Să efectueze lucrări de investiţii asupra bunurilor, conform programului de investiţii anual aprobat de către Consiliul Judeţean Argeş şi cu respectarea legislaţiei în materia achiziţiilor publice;
4. Să acorde drept de servitute, în condiţiile legii;
5. Să obţină avize pentru lucrări de îmbunătăţire şi menţinere a caracteristicilor tehnice ale bunurilor;
6. Să semneze procese verbale de vecinătate, fără schimbarea regimului juridic al bunurilor;
7. Să reevalueze bunurile, în condiţiile legii;
8. Să îşi înscrie în cartea funciară dreptul de administrare.

**V.3. Proprietarul – Județul Argeș se obligă:**

1. Să garanteze administratorul – R.A.D.P.P. Argeş de evicțiune totală sau parțială din partea sa ori a terților, precum și de viciile ascunse ale bunurilor;
2. Să nu tulbure administratorul în exercitarea drepturilor prevăzute în prezentul contract;
3. Să asigure administratorului contravaloarea activităţilor de administrare desfăşurate conform Nomenclatorului activităţilor de administrare, exploatare, întreţinere şi reparaţii curente.
4. Să notifice administratorul, în cel mai scurt timp posibil, apariția oricăror împrejurări de natură să aducă atingere drepturilor acestuia.

**V.4. Administratorul – R.A.D.P.P. Argeş**  **se obligă:**

1. Să folosească şi să gestioneze bunurile date în administrare conform destinaţiei lor şi numai pentru îndeplinirea atribuţiilor sale, căutând să asigure atât amenajarea, întreţinerea şi îmbunătăţirea aspectului bunurilor ce fac obiectul administrării, cât şi exploatarea în regim de continuitate şi permanenţă a acestora;
2. Să asigure paza, protecţia şi conservarea bunurilor date în administrare ca un bun proprietar în funcţie de natura bunurilor date în administrare (cu excepţia beneficiarilor dreptului de folosinţă gratuită, ce au ei înşişi această obligaţie), evitând distrugerea, degradarea sau deteriorarea lor;
3. Să aducă la cunoştinţa proprietarului orice fapte şi acte care pun în pericol integritatea bunurilor şi, de asemenea, să aducă la cunoştinţa acestuia orice alte fapte de natură să împiedice folosinţa normală a bunurilor;
4. Să suporte toate cheltuielile născute ca urmare a neglijenţei sau a folosirii în mod necorespunzător a bunurilor date în administrare, din culpă proprie;
5. Să restituie proprietarului bunurile date în administrare la încetarea contractului de administrare;
6. Orice îmbunătăţiri, transformări sau instalaţii s-ar face de către administrator, rămân bunuri câştigate din momentul executării lor, constituind bunuri de preluare, fără ca prin aceasta să le poată opune drept compensaţie pentru stricăciunile făcute sau pentru alte sume datorate de el proprietarului ca daune interese pentru încălcarea dispoziţiilor din acest contract. Ele nu se vor putea face decât cu acord scris al proprietarului.
7. Administratorul se obligă să respecte legislaţia în materia achiziţiilor publice la atribuirea contractelor de furnizare servicii/lucrări încheiate cu terţii şi care au ca obiect exploatarea bunurilor aflate în administrare, fiind direct răspunzător de îndeplinirea acestei obligaţii.
8. Lucrările de investiţii finanţate din bugetul Judeţului Argeş vor fi atribuite prin licitaţie publică lansată în S.I.C.A.P.

Prin excepţie, în baza art. V.2 alin. 1 din Contractul de administrare, proprietarul bunurilor aparţinând domeniului public şi privat al Judeţului Argeş îşi rezervă dreptul de a permite administratorului să execute lucrări de investiţii finanţate din bugetul Judeţului Argeş, în măsura în care capacitatea tehnică a acestuia îi va permite, lucrări ce vor fi aprobate prin programul anual de investiţii.

**VI. Cesiunea contractului**:

Cesiunea contractului este interzisă**.**

**VII. Încetarea și rezilierea contractului de administrare :**

Prezentul contract de administrare încetează în următoarele situații:

* 1. la expirarea duratei stabilite prin contractul de administrare;
  2. în cazul în care interesul național sau local o impune, prin denunțarea unilaterală de către proprietar, cu un preaviz de **30 zile;**
  3. în cazul nerespectării obligațiilor contractuale de către părți, prin reziliere, cu plata unei despăgubiri în sarcina părții în culpă ;
  4. desfiinţarea titlului proprietarului; proprietarul nu este răspunzător de schimbarea regimului juridic al imobilului ca urmare a unor reglementări legale adoptate dupa semnarea prezentului contract, administratorul nefiind în drept să pretindă nici un fel de despăgubiri de la proprietar;
  5. prin revocare; dreptul de administrare poate fi revocat în condițiile prevăzute de art.301 din O.U.G.57/2019 privind Codul adminiatrativ, coroborat cu dispozițiile art.869 din Legea nr.287/2009 privind Codul Civil, cu modificările și completările ulterioare.

**VIII. Răspunderea contractuală:**

Pentru nerespectarea totală sau parțială, ori pentru executarea defectuoasă a vreuneia dintre clauzele contractuale, partea vinovată se obligă să plătească daune-interese, calculate pe baza valorii pagubelor provocate sau să remedieze defecțiunile provocate din vina sa constatată și dovedită, pe cheltuiala proprie, în cel mai scurt timp posibil.

**IX. Forța majoră**:

1. Orice imprejurare independentă de voința părților, intervenită după data semnării contractului care împiedică executarea acestuia, este considerată forță majoră și exonerează de răspundere partea care o invocă. Sunt considerate ca forță majoră, în sensul acestei clauze, împrejurări ca : război, cutremur, marile inundații, embargo;
2. Partea care invocă forța majoră trebuie să anunțe cealaltă parte în termen de **5 zile** calendaristice, de la data apariției respectivului caz de forță majoră și să prezinte un act confirmativ, eliberat de autoritatea competentă din propriul județ, prin care să certifice realitatea și exactitatea faptelor și a imprejurărilor care au condus la invocarea forței majore și, de asemenea, de încetarea acestei situații.

**X. Modificarea Contractului:**

1. Prezentul contract se poate modifica prin negociere și acord bilateral, la inițiativa oricărei părți contractante, sub rezerva notificării scrise a intenției de modificare și a propunerilor de modificare cu **30 zile** înaintea datei de la care se dorește modificarea;
2. Modificarea se va face printr-un act adițional semnat de către ambele părți, care va constitui anexă la prezentul contract;
3. În condițiile apariției unor noi acte normative în materie, care intră în vigoare pe durata derulării prezentului contract, clauzele contractului se vor modifica și se vor completa în mod corespunzător;

XI. **Notificări :**

1. În accepţiunea părţilor contractante orice notificare adresată de una dintre acestea celeilalte este valabil îndeplinită dacă va fi transmisă si inregistrata la adresa/sediul prevăzut în prezentul contract de administrare;
2. În cazul în care notificarea se face pe cale poştală, ea va fi transmisă prin scrisoare recomandată cu confirmare de primire şi se consideră primită de destinatar la data inregistrarii la sediul institutiei;
3. Dacă notificarea se trimite prin fax, ea se consideră primită în prima zi lucrătoare după cea în care a fost expediată;
4. Notificările verbale nu se iau în considerare.

**XII. Litigii:**

1. Litigiile de orice fel ce decurg din executarea prezentului contract se vor soluționa pe cale amiabilă;
2. În situația în care părțile nu se pot înțelege, litigiile se vor soluționa de către instanțele judecătorești competente.

**XIII. Dispoziții finale:**

Pe toată durata administrării, cele două părți se vor supune legislației din România.

Modificarea și completarea contractului de administrare se poate face ori de câte ori va fi nevoie, prin acte adiționale, cu acordul părților în funcție de necesitate și de noile reglementări în domeniu.

*Prezentul contract s-a încheiat în două exemplare, cu valoare juridică egală și se va înmâna câte un exemplar ambelor părti.*

**PROPRIETAR, ADMINISTRATOR,**

**Judeţul Argeş**

**Preşedinte Director General**

**Consiliul Judeţean Argeş**

**SECRETAR GENERAL AL JUDEŢULUI**

**DIRECTOR EXECUTIV**

**DIRECŢIA ECONOMICĂ**

**DIRECTOR EXECUTIV**

**DIRECŢIA TEHNICĂ**

**DIRECŢIA JURIDICĂ**

**ADMINISTRAŢIE PUBLICĂ LOCALĂ**